Náttúruhamfarirnar á Balkanskaga hafa varla farið fram hjá neinum en tugir manns hafa látist þar vegna gríðarlegra flóða og eyðileggingin er mikil . Íþrótta - og Ólympíusambandi Íslands hefur fengið send erindi frá Ólympíunefnd Serbíu og Ólympíunefnd Bosniu & Herzegovinu þar sem óskað er eftir aðstoð frá íþróttahreyfingunni um allan heim , bæði í formi fjárframlaga og eins ýmisskonar varnings . ÍSÍ vill koma á framfæri við sambandsaðila sína söfnunarsíma Rauða krossins 904 1500 , 904 2500 eða 904 5500 . Síðustu fjórar tölurnar í hverju númeri segja til um þá styrkupphæð sem skuldfærist af símreikningi viðkomandi . Eins er hægt að leita upplýsinga á vefsíðu Rauða Krossins , www.raudikrossinn.is um aðrar mögulegar leiðir til að styrkja söfnunina . Allt söfnunarfé rennur beint til neyðaraðgerða Rauða krossins vegna flóðanna .